Mnozy šulerjo z 4. lětnika zakładnych šulow ze serbskej wučbu, kaž tež serbskich zakładnych šulow běchu na zarjadowanje přichwatali. Gymnazialni šulerjo předstajichu swojim hosćom rjany program – bajki w modernej formje. Po tym wobhladachu sej hosćo pod nawodom šulerjow 10/4 šulu, internat a sportowu halu. Lětsa njemějachmy jenož 8 , ale samo 10 stacijow, kotrež nimo wučerjow gymnazija tež hosćo wuhotowachu. Tak móžachu na přikład mikroskopować, zhonichu tóšto wo serbskim rozhłosu, rejowachu w awli a wubědźowachu so w geografiji. Mnoho zajimaweho zhonichu tež wo serbskich nałožkach a swjedźenjach. Dopołdnjo so za wšěch spěšnje miny. Na kóncu dósta kóždy wobdźělnik jako mału dopomnjenku lineal z logom serbskeho gymnazija..
Pjatk, dnja 21.11.2014 wotmě so na našej šuli, kaž kóžde lěto, studijny dźeń. Tam poskićichu so nam šulerjam 11. lětnika wšelakore projekty, kiž mějachu nam pomhać při našim rozsudźe wo naš přichod. Na přikład zwučowachmy powabjensku rozmołwu, pisanje motiwaciskeho lista a powabjenja a druhe poskitki. Tež studenća běchu tu a rozprawjachu nam wo jich nazhonjenjach po maturje, mjezdruhim wo wukrajnym lěće, wo swobodnym socialnym lěće abo móžnosćach studij financować. Na kóncu studijneho dnja běše w awli tež hišće diskusijne koło ze studentami, hdźež móžachmy so tutych wo najwšelakorišich wěcach wuprašować. Tutón dźeń je cyle wěsće tomu jednomu abo druhemu z nas při dalšim planowanju našeho přichoda po wotzamknjenju šule dale pomhał. Tak móžemy cyłkownje prajić, zo bě tutón poskitk jara derje poradźeny a organizowany a mějachmy tež wjele wjesela..
Naš prěni pućowanski dźeń wjedźeše lětniki 8-1, 10-1 a 10-4 do čěskich Liberec, hdźež wopytachmy tak mjenowany IQ-Park.
Rano zahe jědźechmy z ćahom na dwórnišćo do Liberec. Po dołhej jězbje a pytanju poměrnje schowaneho twarjenja naš cil skónčnje docpěchmy. Běše to kompleks w znatym akwaparku “Babylon”. Tři hodźiny dołho sej na štyrjoch poschodach přirodowědne eksperimenty wobhladachmy a so sami wuspytachmy. Běchu tam na přikład špihelowy labyrint, rumnosće za eksperimentowanje, optiske mylenja, rum podnurjeneje Titanic, pisanske mašiny a wjele wjace. Šulerjo kaž tež wučerjo mějachu wulke wjeselo při rozdźělnych stacijach. Spěšnje so čas miny a zetkachmy so před twarjenjom k domojjězbje. Na dwórnišću móžachmy – kaž hižo cyły dźeń - naše znajomosće čěšćiny wuspytać a nałožować, jako sej něšto k jědźi a piću skazachmy. W ćahu smy hišće wjele wo eksperimentach rěčeli a so hižo na wopyt dalšeho muzeja z mjenom “IQ-landia” wjeselili..
Kaž je hižo wjacore lěta z wašnjom, su tež lětsa zaso šulerjo pjatych lětnikow zhromadny tydźeń w Njeswačanskej młodowni – w „Šuli w zelenym“ dožiwili. Zhromadnje ze swojimi rjadowniskimi wučerkami knjeni Bremowej, knjeni Kubicowej a knjeni Hiccynej su spisali małke dźiwadłowe hry, basnichu spěwy, paslichu rekwizity a wuknychu swoje teksty z hłowy.
Nimo pilneho dźěła pak běše tež zhromadna zabawa wažny wobstatk dnjow, wšako chcych so wšitcy mjezsobu lěpje zeznać. Na zahrodźe młodownje móžachu wosebje hólcy hromadźe ze studentami do syteje wole za bulom honić abo ze studentkami paslić a hry hrać. Wutoru popołdnju podachu so wšitcy zhromadnje na rjane pućowanje po blišej wokolinje a w nocy steješe potom nócne pućowanje, na kotrymž dyrbjachu šulerjo swoju zmužitosć dopokazać, na planje. Srjedu popołdnju wopytachu dwanatki – kmótřa pjateho lětnika - swojich mótkow a zabawjachu so z nimi kopańcu a bul přez sak hrajo hač do ćmičkanja.
Štwórtk wječor stupaše napjatosć. Starši, bratřa a sotry šulerjow běchu přijěli, zo bychu sej dźiwadłowe sceny, kiž běchu w tutych dnjach nastali, wobhladali. Mócny přiklesk přihladowarjow drje woznamjenješe, zo bě so dźěło wupłaćiło!
Na tutym městnje dźakujemy so cyle wutrobnje studentam Juliji Serbinec, Werónice Sćapanec, Julijani Rječkec, Christinje Šołćic, Maćijej Möllerej a Jurjej Bjeńšej , kiž su rjadowniske wučerki w tutych dnjach wulkotnje podpěrali..
szl_Latn ces_Latn szl_Latn szl_Latn szl_Latn szl_Latn ces_Latn szl_Latn